H εταιρία παραγωγης XXXXXXXX (Παραγωγός) αναλαμβάνει την παραγωγή ενός διαφημιστικού έργου (Έργο), το οποίο της αναθέτει ένας Διαφημιζόμενος / Διαφημιστική εταιρία (εφεξής καλούμενοι: Πελάτης) βάση των παρακάτω ΓΕΝΙΚΩΝ ΟΡΩΝ και προϋποθέσεων καθώς και των ΕΙΔΙΚΩΝ ΟΡΩΝ που μπορεί να υπάρχουν στην εκάστοτε προσφορά:

**1. Ορισμοί**

1. Κάθε νέα προσφορά ακυρώνει κάθε προηγούμενη για το ίδιο Έργο.
2. Σε κάθε περίπτωση οι γραπτοί ειδικοί όροι υπερισχύουν των αντίστοιχων γενικών όρων.
3. Κάθε προσφορά έχει ισχύ 30 ημέρες από την ημερομηνία έκδοσής της.
4. Εφόσον ζητηθούν από τον Πελάτη στο ppm ή σε άλλη φάση της παραγωγής ουσιαστικές αλλαγές, τότε ο Παραγωγός θα πρέπει να ενημερώσει άμεσα γραπτά τον Πελάτη για τις αναπροσαρμογές στο κόστος ή/και στην ημερομηνία παράδοσης του Έργου. Εάν δεν υπάρξει γραπτή αρνητική απάντηση από τον Πελάτη τότε θεωρείται ότι οι αναπροσαρμογές έχουν γίνει δεκτές.
5. Ως πρώτη προβολή του έργου θεωρείται η ημερομηνία που παραδόθηκε το master copy, εκτός εάν κατά την διάρκεια της παραγωγής ο Πελάτης έχει κοινοποιήσει γραπτά άλλη ημερομηνία.
6. Εάν γίνει προφορική ανάθεση τότε θεωρείται αυτονόητο ότι ο Πελάτης αποδέχεται όλους τους παρακάτω γενικούς όρους.
7. Αυτή η προσφορά υπογεγραμμένη από εξουσιοδοτημένο άτομο του Πελάτη, επέχει θέση ανάθεσης και ιδιωτικού συμφωνητικού.

**2. Εκφωνήσεις**

1. Όλες οι αναφερόμενες αμοιβές εκφωνητή αφορούν τις τρέχουσες συνηθισμένες χρεώσεις που δεν ξεπερνούν τα 000€ ανά εκφώνηση. Είναι δυνατόν κάποιοι εκφωνητές να έχουν σημαντικά μεγαλύτερη αμοιβή.
2. Αλλαγή κειμένου ή εκφωνητή που έχει ήδη παρουσιαστεί σε πρόοδο εργασίας, χρεώνεται επί πλέον 000€ και περιλαμβάνει την εργασιακή αμοιβή ενός εκφωνητή, νέα ηχογράφηση, νέο edit ήχου και νέο remix.
3. Επιπλέον εκφωνητές (από όσους φαίνονται στο εγκεκριμένο σενάριο ανάθεσης του έργου) χρεώνονται 000€ ο κάθε ένας (περιλαμβάνεται η συνήθης αμοιβή ενός εκφωνητή, ηχογράφηση, edit ήχου).
4. Ο κάθε εκφωνητής αμείβεται με επιπλέον δικαιώματα χρήσης για κάθε νέα version του Έργου που θα μεταδοθεί.

**3. Μουσική**

1. Επιλογή μουσικής από τη βιβλιοθήκη του Παραγωγού (in house music library/non exclusive rights) χρεώνεται 000€ ως δικαιώματα χρήσης ανά spot, ανά μέσον, ανά έτος χρήσης.
2. Επιλογή μουσικής από βιβλιοθήκες Τρίτων (3rd parties music libraries/non exclusive rights) θα χρεώνεται μετά από προσφορά μας και την αποδοχή σας, ανά spot, ανά μέσον, ανά έτος χρήσης.
3. Κόστος παραγωγής πρωτότυπης μουσικής δεν περιλαμβάνεται. Εφόσον ο Παραγωγός αναλάβει την παραγωγή πρωτότυπης μουσικής, το κόστος θα προσαυξηθεί με ποσοστό 15%, ως έξοδα και αμοιβή του.
4. Εάν ζητηθεί από τον Παραγωγό η εύρεση και ο διακανονισμός δικαιωμάτων υπάρχουσας μουσικής ή τραγουδιού δισκογραφίας το κόστος και οι όροι θα συζητούνται ανά περίπτωση.

**4. Πρόσωπα**

1. Εάν στην προσφορά αναφέρεται ορισμένο κόστος προσώπων (χαρακτήρων / ηθοποιών / παρουσιαστών, κλπ), ανάλογα με την επιλογή από τον Πελάτη των προσώπων στο ppm, το κόστος αυτό μπορεί να διαφοροποιηθεί. Σε καμιά περίπτωση η πιθανή αύξηση της τιμής των προσώπων δε μπορεί να ενσωματωθεί στο υπόλοιπο κόστος παραγωγής.
2. Για κάθε επόμενο έτος προβολής και μέχρι και 5 έτη, τα δικαιώματα χρήσης προσώπων αυξάνονται κατά 15% επί των δικαιωμάτων του προηγούμενου έτους. Πέραν των 5 ετών κάθε διαπραγμάτευση γίνεται σε μηδενική βάση. Πρέπει να διευκρινισθεί όμως, πως εάν ο Πελάτης θέλει να κατοχυρώσει τα δικαιώματα ενός προσώπου πέραν του ενός έτους, πρέπει αυτά να προπληρωθούν εντός τριών μηνών μετά την πρώτη προβολή του έργου, διότι σε ειδικές περιπτώσεις μπορεί να ζητηθούν πολύ μεγαλύτερες αμοιβές.
3. Η προσφορά καλύπτει μόνο τα αναφερόμενα στους Ειδικούς Όρους μέσα (tv, web, cinema, κλπ), formats (video, stills, frame grabs, gifs, banners, on hover, κλπ), χώρες και διάρκεια μετάδοσης. Χρήση των Προσώπων εκτός του έργου δεν περιλαμβάνεται και χρειάζεται ειδική συμφωνία.
4. Με δεδομένο ότι πρέπει να εφαρμόζουμε την ισχύουσα νομοθεσία σχετικά με τη χρήση παιδιών και ηλικιωμένων στα γυρίσματα, μετά την επιλογή σας των προσώπων στο PPM, θα σας ενημερώσουμε εάν αυτά απαιτούν κάποιες επιπλέον ημέρες για την πρόσληψη τους, επηρεάζοντας ανάλογα το κατατεθειμένο Timetable και την ημερομηνία παράδοσης του έργου.
5. Τα δικαιώματα χρήσης των προσώπων για προβολή σε οπτικοακουστικά μέσα (Cinema, Web, Social Media, CCtv, κλπ), άλλα formats, χώρες και για διάρκεια μέχρι και 5 έτη, υπολογίζονται βάση του συμφωνηθέντος συστήματος υπολογισμού ανάμεσα στην Ένωση Παραγωγών 'Έργων Επικοινωνίας και των άλλων σχετικών φορέων.

**5. Cut Versions - Adaptations**

1. Cut Version ή Adaptations στο Έργο παραγωγής μας, γίνεται μόνον από τον Παραγωγό. Το κόστος κάθε cut version είναι 0.000 € και περιλαμβάνει αμοιβή ενός εκφωνητή μέχρι 000 €. Στο παραπάνω ποσό, κόστη δικαιωμάτων προσώπων και μουσικής (εφ’ όσον υφίστανται) δεν περιλαμβάνονται.
2. Εφόσον ζητηθεί γύρισμα ή κάποιες ειδικές αλλαγές (ένθεση νέων πακέτων, χρησιμοποίηση πλάνων άλλου έργου, επί πλέον εκφωνητές, κλπ) θα δίνεται νέα προσφορά ανάλογα με τις ανάγκες.

**6. Συνεργασία με τρίτους**

1. Εάν ζητηθούν πλάνα από το Έργο, από άλλη εταιρία παραγωγής για άλλο έργο του ιδίου διαφημιζόμενου, υπό την προϋπόθεση ότι θα δοθεί γραπτή έγκριση, το κόστος του κάθε πλάνου θα είναι 00.000 € για κάθε νέο έργο που θα χρησιμοποιηθεί. Στο ποσό αυτό δεν περιλαμβάνονται τυχόν δικαιώματα προσώπων.
2. Για οποιαδήποτε εργασία που θα μας ζητηθεί, πέραν από αυτές που περιλαμβάνονται στην αρχική προσφορά και στους ειδικούς όρους, θα γίνεται χρέωση απολογιστικά που θα περιλαμβάνει το κόστος της εργασίας συν 15% για έξοδα και αμοιβή της εταιρίας μας.
3. Εφόσον χρησιμοποιηθούν μία ή περισσότερες ακίνητες εικόνες (frames) από το έργο για άλλη εμπορική χρήση (καταχωρήσεις, έντυπα, συσκευασίες, social media, web sites, κλπ) θα υπάρχει επιπρόσθετη χρέωση για το κάθε frame. Με το ποσό αυτό καλύπτονται αφενός οι επιπλέον αμοιβές των άμεσα εμπλεκόμενων συντελεστών παραγωγής του έργου (Διευθυντής Φωτογραφίας, Ενδυματολόγος/ Stylist, Art Director/Production Designer, Make Up Artist, Hair Stylist, κλπ) και αφετέρου το επιπλέον κόστος γυρίσματος, υπερωρίες άλλων συνεργατών, κλπ. Το ίδιο ισχύει και σε περίπτωση φωτογράφισης κατά τη διάρκεια του γυρίσματος. Τα δικαιώματα χρήσης προσώπων δεν περιλαμβάνονται σε αυτό το κόστος.

**7. Μεταφορά για κινηματογραφική προβολή**

1. Το κόστος transfer για κινηματογράφους είναι ανάλογο της διάρκειας και των ειδικών προδιαγραφών (Dolby SR, DTS, κλπ).
2. Το κόστος υλικών για cinema transfer είναι 0.000 €.
3. Μετατροπή του MASTER σε DCP, Dolby 5.1 Emulation (MXF File(s) containing the pictures in JPEG 2000 Codec & XYZ Colorspace, MXF File(s) containing the sound channels, XML files identifying the elements of the film and how they should be played). Κόστος (μέχρι 10 USB sticks/αίθουσες) 1.250 ευρώ. Κάθε επιπλέον Stick θα έχει κόστος 00 ευρώ. Σημειώστε ότι η παραπάνω διαδικασία (η οποία ακολουθείται κατά 99% στην ελληνική αγορά) μετατρέπει την στερεοφωνική μίξη ήχου της διαφημιστικής ταινίας σε DOLBY 5.1 Emulation. Εάν για κάποιον λόγο θα θέλατε Native DOLBY 5.1, αυτό σημαίνει πως θα πρέπει να είναι διαθέσιμες όλες οι μπάντες ήχων, μουσικής, διαλόγων και effects ώστε να γίνει πραγματική μίξη DOLBY SURROUND 5.1 στο Λονδίνο, διαδικασία η οποία απαιτεί ξεχωριστή προσφορά κόστους.

**8. Ραδιόφωνο**

1. Σε περίπτωση που η ηχητική μπάντα του έργου γίνει και ραδιοφωνικό spot, υπάρχει επιπλέον χρέωση 000 € με έναν εκφωνητή, συν 000 € για κάθε επιπλέον εκφωνητή.
2. Η παραγωγή νέου ραδιοφωνικού σποτ χρεώνεται 000 € με έναν εκφωνητή, συν 000 € για κάθε επιπλέον εκφωνητή και καλύπτονται δικαιώματα χρήσης για ένα έτος στην Ελλάδα.

**9. Τρόπος τιμολόγησης / πληρωμής**

1. Η αποπληρωμή της Παραγωγής θα γίνεται ως εξής : Το 50% μετρητοίς με την ανάθεση, το 40% με την πρώτη προβολή προόδου εργασίας και το υπόλοιπο 10% (συν κόστη που μπορεί να έχουν προκύψει κατά την εξέλιξη παραγωγής) με την παράδοση του Master Copy.
2. O Φ.Π.Α. δεν περιλαμβάνεται στις αναφερόμενες τιμές και καταβάλλεται πάντα τοις μετρητοίς.
3. Κάθε τιμολόγιο πρέπει να εξοφλείται εντός 30 ημερών, από την ημερομηνία έκδοσης του.
4. Ο Παραγωγός διατηρεί πάντα το δικαίωμα να εκχωρήσει τα τιμολόγια για είσπραξη σε εταιρία factoring, με βάση τους όρους συνεργασίας με το εκάστοτε χρηματοπιστωτικό ίδρυμα.
5. Το αναφερόμενο στην προσφορά μας ποσό δικαιωμάτων χρήσης είναι κατ' εκτίμηση και συμπεριλαμβάνεται στο συνολικό κόστος Παραγωγής. Το ακριβές ποσό των δικαιωμάτων χρήσης θα υπολογιστεί επακριβώς κατά την τιμολόγηση.

**10. Αντίγραφα**

1. To γύρισμα, η επεξεργασία του έργου και το MASTER COPY θα γίνει σε aspect ratio 16:9 / PAL 720x576 anamorphic / PCM wav 44.1. Για κατασκευή Master Copy και παραγωγή αντιγράφων σε διαφορετικές προδιαγραφές –εφόσον αυτό είναι δυνατόν- το κόστος θα διαμορφώνεται ανάλογα με τις απαιτούμενες εργασίες.
2. Αντίγραφα του Έργου για television, cinema, web and radio γίνονται μόνο από την εταιρία μας.
3. Κόστος Master Copy 000€. Υπό την έννοια Master Copy νοείτε κάθε διαφορετικό Master Format του τελικού έργου (ftp, frame sequence, web upload or any other kind of transmission). Με το κόστος του Master Copy καλύπτεται και η αρχειοθέτηση των υλικών (rushes, frames, layers, mattes, κλπ) της συγκεκριμένης version για 5 έτη από την ημερομηνία τιμολόγησης του έργου.
4. Αν επιθυμείτε να διατηρηθούν τα υλικά για διάστημα μεγαλύτερο των 5 ετών θα πρέπει να μας ενημερώσετε πριν από την λήξη της πενταετίας και να καταβάλετε το κόστος μιας μονάδας Master Copy ανά Έργο.
5. Κόστος Transcoding 000 € ανά format (δεν περιλαμβάνονται επεξεργασία εικόνας ή δικαιώματα χρήσης).
6. Κόστος Radio Master Copy 00 €.

**11. Δικαιώματα**

1. Ο Παραγωγός παραχωρεί στον Πελάτη το δικαίωμα χρήσης μόνο του ολοκληρωμένου τελικού οπτικοακουστικού έργου, για την προβολή του στις περιοχές, στα μέσα και για διάρκεια που αναφέρονται στους Ειδικούς Όρους.
2. Για χρήση ολόκληρου του έργου, ή οποιουδήποτε υλικού ή μέρους αυτού, ή φωτογραφιών που προκύπτουν από το έργο, ή για δικαιώματα χρήσης διαφορετικών μέσων, επόμενων ετών ή μετάδοση σε άλλες χώρες χρειάζεται πάντα νέα οικονομική συμφωνία.
3. Με δεδομένο ότι ο Παραγωγός χρησιμοποιεί software επεξεργασίας εικόνας τα οποία έχουν αναπτυχθεί από την εταιρία μας, δεν είναι δυνατόν να παραδοθούν στον Πελάτη τα υλικά που αποτελούν βάση για τις τελικές εικόνες (μάσκες, layers, backgrounds, κλπ)
4. Όλες οι συμφωνίες χρήσης μελλοντικών δικαιωμάτων ισχύουν για 5 έτη από την πρώτη προβολή. Πέραν των 5 ετών όλες οι συμφωνίες γίνονται σε μηδενική βάση.
5. Σε περίπτωση όπου ο Πελάτης ζητήσει από τον Παραγωγό να χρησιμοποιήσει συγκεκριμένα υλικά (όπως μουσική από δισκογραφία, πλάνα ή φωτογραφίες άλλων παραγωγών του) ή το σενάριο εμπεριέχει αναφορές σε πραγματικά πρόσωπα, γεγονότα ή ομοιότητες, κλπ η ευθύνη για τα δικαιώματα και κάθε απαίτηση σχετικά με τη χρήση τους, επιβαρύνει τον Πελάτη.
6. Δικαιώματα μουσικής, εκφωνητών, εικόνων, footage, μοντέλων και λοιπών συντελεστών της παραγωγής που προκύπτουν μετά τη συμπλήρωση ενός έτους από την πρώτη προβολή, καταβάλλονται επιπλέον και πληρώνονται πάντα μέσω του Παραγωγού, με προσαύξηση 15% επί της αξίας των τιμολογίων, ένα μήνα πριν από την έναρξη της νέας περιόδου χρήσης.
7. Σκηνικά, κοστούμια, mock ups προϊόντων ή αντικείμενα που χρησιμοποιήθηκαν στην παραγωγή αυτής του έργου, καταστρέφονται ή επιστρέφονται στους ιδιοκτήτες τους μετά το τέλος των γυρισμάτων. Εάν ο Πελάτης θέλει να του παραδοθεί οτιδήποτε το οποίο έχει αγοραστεί για την παραγωγή, θα πρέπει να ενημερώσει τον Παραγωγό γραπτά πριν από το PPM.
8. Oλοι οι εμπλεκόμενοι συντελεστές στην παραγωγή αυτού του έργου (Διαφημιστική εταιρία, Εταιρία Παραγωγής, Σκηνοθέτης, Δ/ντής Φωτογραφίας, Μουσικός, Πρόσωπα, Εκφωνητές, κλπ) διατηρούν το δικαίωμα να το χρησιμοποιούν μόνο μετά από την δημόσια μετάδοσή του σε μέσα μαζικής επικοινωνίας, σε ΜΗ εμπορικές χρήσεις για την προβολή τους (δελτία τύπου, το εταιρικό τους site, κλπ), σε φεστιβάλ, διαγωνισμούς έργων επικοινωνίας καθώς και να το παρουσιάζουν σε μελλοντικούς πελάτες τους, show reels, κλπ χωρίς επιπλέον κόστος δικαιωμάτων χρήσης. Tο δικαίωμα αυτό αφορά μόνον τα έργα τα οποία έχουν προβληθεί από τον Διαφημιζόμενο σε μέσα μαζικής επικοινωνίας (τηλεόραση, κινηματογράφο, web sites, social media, κλπ). Έργα τα οποία έχουν προβληθεί σε ενδο-εταιρικές εκδηλώσεις (π.χ. συνέδριο πωλητών, στελεχών, κλπ) καθώς και σε κλειστού κύκλου εκδηλώσεις του διαφημιζόμενου (π.χ. παρουσιάσεις σε επιλεγμένους πελάτες, συνεργάτες, προμηθευτές), δεν θεωρούνται ότι έχουν προβληθεί δημόσια και δεν επιτρέπεται η δημοσιοποιήση τους σε οποιοδήποτε μέσο ή σε τρίτους, εκτός εάν έχει ληφθει γραπτή εξουσιοδότηση από τον Διαφημιζόμενο.
9. Σχετικά με την χρήση ενός διαφημιστικού έργου, στα web sites & social media  του Διαφημιζόμενου, χωρίς χρονικό περιορισμό, θα πρέπει να γνωρίζετε ότι δεν επιτρέπεται από την ελληνική νομοθεσία (ν. 2121/93) η υπογραφή ενός συμβολαίου δικαιωμάτων χρήσης εις το διηνεκές. Άρα μια εταιρία παραγωγής δεν μπορεί να σας παραχωρήσει ένα δικαίωμα το οποίο δεν μπορεί να εξασφαλίσει νόμιμα.

**12. Προϊόντα και mock-ups**

Η προσφορά αυτή δεν περιλαμβάνει κανένα κόστος ως προς το διαφημιζόμενο προϊόν ή υπηρεσία, όπως πχ για:

1. Αγορά, ενοικίαση, μίσθωση, τροποποίηση, αλλαγή ή χρήση.
2. Κάλυψη αμοιβών ή εξόδων υπαλλήλων της διαφημιστικής εταιρίας / διαφημιζομένου / τρίτων που θα το χρησιμοποιήσουν ή θα το διαμορφώσουν.
3. Δημιουργία mock- up, μοντέλων και επιμέρους λεπτομερειών του διαφημιζόμενου προϊόντος. Εάν η δημιουργία mock-up είναι απαραίτητη για το γύρισμα και αυτά δεν παρέχονται από την διαφημιστική εταιρία / διαφημιζόμενο τότε θα τα προμηθεύσει ο Παραγωγός με επιπρόσθετο κόστος.

**13. Νομική ευθύνη**

1. Ο Παραγωγός έχει νομική ευθύνη μόνο για τις διαδικασίες παραγωγής (προεργασία, γύρισμα , επεξεργασία) και μέχρι την παράδοση του master copy και η ευθύνη αυτή δεν προεκτείνεται σε θέματα που αφορούν στη μετάδοση του έργου από οποιοδήποτε μέσο.
2. Όσον αφορά την μετάδοση του έργου η ευθύνη του Παραγωγού περιορίζεται μόνο στην πληρωμή των δικαιωμάτων χρήσης που αυτός διαχειρίζεται (πρόσωπα, εκφωνητές, μουσική, footage) υπό την προϋπόθεση πάντα ότι αυτά έχουν εξοφληθεί από τον Πελάτη.
3. Ο Παραγωγός δεν έχει οποιαδήποτε ευθύνη έναντι πιθανών διεκδικήσεων που μπορεί να προκύψουν από οποιονδήποτε τρίτο, σχετικά με την ποιότητα, τη χρήση ή τη λειτουργία του διαφημιζόμενου προϊόντος/υπηρεσίας, ισχυρισμό ή ομοιότητα του σεναρίου, αναφορά σε άλλο προϊόν / υπηρεσία / πραγματικό ή φανταστικό πρόσωπο, όπως για χρήση ανηλίκων που προβλέπονται από το σενάριο.
4. Σε περίπτωση Ανωτέρας Βίας, ο Παραγωγός διατηρεί το δικαίωμα να αλλάξει κάποιον συνεργάτη ή άλλο στοιχείο της παραγωγής για το οποίο έχει συμφωνήσει και ο Πελάτης, με αντίστοιχο αναλόγου επιπέδου και ποιότητας.
5. Ο Παραγωγός δεν φέρει καμία νομική ή άλλη ευθύνη σε περίπτωση που ένας συνεργάτης του με τον οποίο έχει υπογράψει συμβόλαιο για λογαριασμό του Πελάτη, αθετήσει τους όρους του συμβολαίου του.

**14. ΓΥΡΙΣΜΑ ΜΕ ΙΠΤΑΜΕΝΟ ΤΗΛΕΚΑΤΕΥΘΥΝΟΜΕΝΟ OXHMA (DRONE)**

Εάν το σενάριο το προβλέπει ή ο πελάτης απαιτήσει γύρισμα με Drone, τότε θεωρούμε πως γνωρίζει ότι:

1. Τα Drones που παρέχουμε είναι τελευταίας τεχνολογίας και είναι εξοπλισμένα με σύγχρονα συστήματα ασφάλειας, όπως αυτόματη προσγείωση, προστασία από τους έλικες, εξελιγμένα συστήματα τηλεκατεύθυνσης, κλπ.
2. Παρόλα αυτά έχουν αναφερθεί αρκετές περιπτώσεις όπου ένα Drone έχει χάσει την επαφή με τον χειριστή του. Εάν αυτό προσγειωθεί σε προσβάσιμο σημείο δεν δημιουργείται κάποιο πρόβλημα. Εάν όμως αποσυντονιστεί και προσγειωθεί σε άγνωστο μέρος, θα έχει σαν αποτέλεσμα να χαθούν τα καταγεγραμμένα βίντεο. Σε μια τέτοια περίπτωση, δεν έχουμε ευθύνη για αυτά τα υλικά, τα οποία δεν είναι κωδικοποιημένα και μπορεί να τα δει οποιοσδήποτε ανασύρει το Drone.

**15. Γυρίσματα με Ανήλικους**

Σύμφωνα με την κείμενη νομοθεσία (ν.1837/89 & ΠΔ 62/98)

**Άρθρο 3 / Καλλιτεχνικές και παρεμφερείς απασχολήσεις**

1. Με άδεια της Επιθεώρησης Εργασίας επιτρέπεται η απασχόληση ανηλίκων, που δεν έχουν συμπληρώσει το 15ο έτος της ηλικίας τους σε θεατρικές παραστάσεις, μουσικές εκτελέσεις ή άλλες καλλιτεχνικές εκδηλώσεις, διαφημιστικά προγράμματα, επιδείξεις μόδας, ραδιοφωνικές ή τηλεοπτικές εγγραφές ή εκπομπές, εγγραφές σε βίντεο, κινηματογραφικές λήψεις, καθώς και η χρησιμοποίησή τους ως μοντέλων, εφ' όσον δεν βλάπτεται η σωματική και η ψυχική τους υγεία και η ηθική τους.

2. Η κατά την παράγραφο 1 άδεια Επιθεώρησης Εργασίας χορηγείται στον εργοδότη ύστερα από αίτησή του και περιέχει το ονοματεπώνυμο και την ηλικία του ανηλίκου, το είδος της εργασίας στην οποία πρόκειται να απασχοληθεί, το ημερήσιο πρόγραμμα και τη χρονική διάρκειά του.

Η άδεια χορηγείται για χρονικό διάστημα που δεν μπορεί να υπερβαίνει τους τρεις μήνες. Παράταση της άδειας μπορεί να χορηγηθεί για εξαιρετικούς λόγους.

3. Για τη χορήγηση της άδειας ή την παράτασή της ο εργοδότης μαζί με την αίτηση υποβάλλει δήλωση, ότι έχουν ληφθεί τα απαραίτητα μέτρα προστασίας του ανηλίκου, συναίνεση του προσώπου που έχει την επιμέλεια του ανηλίκου και **ιατρική πιστοποίηση από τις υπηρεσίες του Εθνικού Συστήματος Υγείας (Ε.Σ.Υ.) και του Ιδρύματος Κοινωνικών Ασφαλίσεων (ΙΚΑ) ότι δεν υπάρχει κίνδυνος για τη σωματική ή ψυχική υγεία του ανηλίκου στη συγκεκριμένη απασχόληση**.

**Άρθρο 5 / Χρονικά όρια εργασίας**

1. Ανήλικοι, που δεν έχουν συμπληρώσει το 16ο έτος της ηλικίας τους, καθώς και ανήλικοι που φοιτούν σε γυμνάσια, λύκεια κάθε τύπου ή τεχνικές επαγγελματικές σχολές, δημόσιες ή ιδιωτικές, αναγνωρισμένες από το Κράτος, δεν μπορεί να απασχολούνται περισσότερο από έξι ώρες την ημέρα και τριάντα ώρες την εβδομάδα.

2. Οι ανήλικοι εργαζόμενοι δικαιούνται ημερήσια ανάπαυση δώδεκα τουλάχιστον συνεχείς ώρες, στις οποίες πρέπει να περιλαμβάνεται το χρονικό διάστημα από τις δέκα το βράδυ μέχρι τις έξι το πρωί.

3. Η ημερήσια απασχόληση των ανηλίκων που φοιτούν σε γυμνάσια ή λύκεια κάθε τύπου ή τεχνικές- επαγγελματικές σχολές, δημόσιες ή ιδιωτικές, αναγνωρισμένες από το Κράτος, αρχίζει ή λήγει δύο τουλάχιστον ώρες μετά τη λήξη ή πριν από την έναρξη των μαθημάτων αντίστοιχα.

4. Η απασχόληση των ανηλίκων σε καλλιτεχνικές ή παρεμφερείς δραστηριότητες δεν μπορεί να υπερβαίνει τις:

**α) δύο ώρες την ημέρα για ανηλίκους από τριών έως έξι ετών,**

**β) τρεις ώρες την ημέρα για ανηλίκους από έξι έως ένδεκα ετών,**

**γ) τέσσερις ώρες την ημέρα για ανηλίκους από ένδεκα έως δεκατριών ετών,**

**δ) πέντε ώρες την ημέρα για ανηλίκους από δεκατριών έως δεκαπέντε ετών.**

5. Η υπερωριακή απασχόληση των ανηλίκων απαγορεύεται.

**16. Χώρες μετάδοσης**

1. H προσφορά ισχύει μόνο για μετάδοση και προβολή του έργου στην Ελλάδα, από Ελληνικά μέσα.
2. Για μετάδοση εκτός Ελλάδας θα γίνεται χρέωση 5% επί του συνολικού κόστους παραγωγής του έργου ανά χώρα. Για περισσότερες των 5 χωρών, θα γίνεται ειδική συμφωνία.
3. Το παραπάνω ποσοστό χρέωσης αφορά μόνο στα δικαιώματα παραγωγής. Για κάθε επιπλέον χώρα μετάδοσης θα πρέπει να γίνονται ξεχωριστές συμφωνίες για πρόσωπα, εκφωνητές, μουσική και library footage.

**17. Ακύρωση / αναβολή / μη προβολή**

1. Εάν το γύρισμα του έργου αναβληθεί (πχ. λόγω καιρού, ασθενείας βασικών συντελεστών και γενικότερα για λόγους που δεν ευθύνεται o Παραγωγός) ή εάν η παραγωγή ακυρωθεί γενικότερα, θα χρεωθούν τα μέχρι εκείνη τη στιγμή έξοδα που έχουν γίνει καθώς και οι ανειλημμένες υποχρεώσεις προς συνεργάτες, συν 15% ως λειτουργικό κόστος της εταιρίας παραγωγής.
2. Σε περίπτωση αναβολής -κατά τη διάρκεια του γυρίσματος- λόγω καιρού χρεώνονται ακυρωτικά (weather day) που καλυπτουν όλα τα έξοδα που έχουν προκυψει, συν 15% ως λειτουργικό κόστος της εταιρίας παραγωγής.
3. Σε περίπτωση πρόβλεψης δυσμενών καιρικών συνθηκών το γύρισμα μπορεί να πραγματοποιηθεί μόνο με αποκλειστική ευθύνη του πελάτη.
4. Εάν ο Πελάτης επιθυμεί να γίνει ασφάλεια καιρού, θα πρέπει να ενημερώσει τον Παραγωγό τουλάχιστον 3 ημέρες πριν από το γύρισμα, ώστε αυτός να του κοινοποιήσει το επιπλέον κόστος.
5. Σε περίπτωση μη προβολής, ενώ έχει ολοκληρωθεί το διαφημιστικό έργο, καταβάλλεται ολόκληρο το κόστος παραγωγής, εκτός των δικαιωμάτων χρήσης για τα συμφωνημένα μέσα.